# אדריכלות קלאסית - מונחים

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

רשימת מונחים בנושא אדריכלות קלאסית. הרשימה כוללת מושגים הקשורים באדריכלות יוון העתיקה, אדריכלות רומית ונושאים קשורים נוספים. חשוב לציין כי חלק מהמונחים שלהלן משמשים גם להגדרות של מבנים או חלקי מבנים בסגנונות מאוחרים יותר ואף מודרניים. הגדרות אלו מתארות את שימושם בעת העתיקה בלבד.

בסוגריים מופיעה צורת הכתיב של המושג באנגלית. לכל מושג קיים גם תעתיק מקורי ביוונית עתיקה או בלטינית.

- אבן ראשה (Keystone) - הלבנה העליונה החותמת את הקשת. מודגשת לעיתים יותר מהלבנים האחרות.
- אבקוס (Abacus) - לבנה שטוחה הנמצאת מעל הכותרת ומעליה מונח הארכיטרב.
- אגורה (Agora) - כיכר עירונית מרכזית מוקפת מבני ציבור.
- אדיטון - (Aditon) חדר קטן במקדש המורשה לכהנים בלבד.
- אדיקולה (Aedicula) - אלמנט רומי הכולל זוג עמודים קטנים וגמלון קטן מעליהם היוצרים נישה בקיר אטום. הופיע כקישוט, כמקדש קטן בתוך מקדש גדול, לרוב כאלמנט של עיצוב פנים.
- אופיסטודמוס (Opistodomos) - מרפסת מערבית חסרת פונקציה במקדש היווני. נועדה לאזן את הפרונאוס ולשמור על סימטריה.
- אוקולוס (Oculus) - פתח עגול בראשה של כיפה שמטרתו להאיר את המבנה.
- אוקטסטיל (Octastyle) - קבוצה של 8 עמודים בחזית מבנה.
- אורכסטרה (Orchestra) - הבמה בצורת חצי גורן בתיאטרון היווני. בהגדרתה - "מקום לריקודים".
- אטריום (Atrium) - חצר פנימית בוילה הרומית שתפקידיה איוורור הבית ואגירת מי גשם.
- אכינוס (Echinus) - בסדר הדורי, חלק גלילי שטוח בין הכותרת העמוד לאבקוס.
- אמפיתיאטרון (Amphitheatre) - תיאטרון רומי המקיף את הזירה מכל צדדיה. לרוב נבנה בצורה אליפטית.
- אנטבלטורה (Entablature) - החלק העליון של המבנה הנמצא מעל העמודים. מחולק לכמה שכבות: אריכטרב, אפריז, קרניז וגמלון (אופציונלי).
- אנטזיס (Entasis) - שיטת בנייה של העמודים מסביב למקדש כך שהם אינם לגמרי ניצבים לקרקע. העמודים נוטים לכיוון מרכז המבנה בזוית קטנה מאוד התורמת ליציבות המבנה וגם יוצרת אפקט של אשליה אופטית בכך שמתקנת את עיוות הפרספקטיבה עבור מי שמביט במקדש מלמטה.
- אפריז (Frieze) - השכבה האמצעית באנטבלטורה והעבה ביותר. בסדרים האיוני והקורינתי נהגו לקשט את האפריז בפסלים ובתבליטי באבן בשם מטופות וטריגליפים.
- אקוודוקט (Aqueduct) - אמת מים המובילה מים לעיר ממרחקים.
- אקרוטריון (Acroterion) - קישוט בקודקוד הגמלון.
- אקרופוליס (Acropolis) - "העיר העליונה" ביוון העתיקה. גרעין הפוליס העתיק, בו מרוכזים לרוב מבנים בעלי חשיבות רבה לעיר.
- ארכיטרב (Architrave) - הקורה הראשית המונחת מעל לעמודים.
- בזיליקה (Basilica) - טיפוס מבנה ציבור רומי רב תכליתי. הבזיליקה היא האבטיפוס של הכנסייה בנצרות.
- גימנסיון (Gymnasium) - מבנה ביוון העתיקה ששימש לחינוך גופני ולחינוך בכלל
- גמלון (Pediment) - חזית הגג המשולש הנראה מהחזית. הגמלון הוא הרכיב העליון של האנטבלטורה וחותם את חלקה העליון של החזית.
- דקומנוס (מקסימוס) (Decumanos maximus) - רחוב ישר בערים הרומיות המתוכננות שעבר ממזרח למערב וניצב לקארדו. זה הראשי נקרא מקסימוס אך לרוב נקרא בקיצור רק דקומנוס.
- דקהסטיל (Decastyle) - קבוצה של 10 עמודים בחזית מבנה.
- הקסהסטיל (Hexastyle) - קבוצה של 6 עמודים בחזית מבנה.
- הֵרְמַ‏ה (Herma) - עמוד פיסולי מלבני עשוי אבן, טרקוטה או ברונזה ששימש כסמן גבול או אבן דרך, וכלל את דמותו של הרמס.
- וולוטות (Volutes) - סלסולים דמויי קרניים של איל בכותרת העמוד האיוני.
- טורוס (Torus) - רכיב אבן בצורת טורוס (צורת 'בייגל') בבסיס עמודים מסדרים שונים.
- טטרהטסטיל (Tetrastyle) - קבוצה של 4 עמודים בחזית מבנה.
- טימפנון (Tympanum) - פסלים ותבליטים קישוטיים מאבן בתוך הגמלון.
- טמנוס (Temenos) - המתחם המקודש בו רוכזו כמה מקדשים ומזבחות. תחום בפריבולוס.
- טריגליף (Triglyph) - פסים קישוטיים ניצבים לאורך האפריז המפריד בין המטופות.
- מטופות (Metopes) - תבליטי אבן לאורך האפריז. מופרדים בינהם בטריגליפים.
- מקדש יווני - מבנה הפולחן הדתי ביוון העתיקה. מקור חשוב באדריכלות המערבית.
- מקדש דיפטרלי - מוקף שתי שורות עמודים מכל צדדיו.
- מקדש מונופטרלי - טיפוס מקדש עגול.
- מקדש פריפטרלי - מוקף שורת עמודים אחת מכל צדדיו.
- מתחם פן-הלני - טמנוס בעל חשיבות רבה בו מקדשים רבים.
- נאוס (Naos או Cella) - ההיכל הפנימי המרכזי של המקדש היווני.
- עמוד (Column) - מורכב משלושה חלקים עיקריים: בסיס, גוף וכותרת - מאפיין העיקרי של הסדרים הקלאסיים.
  - בסיס העמוד - חלקו התחתון המודגש של העמוד. אינו קיים בסדר הדורי.
  - גוף העמוד (Shaft) - העמוד עצמו היה בנוי מסדרה של גלילים נמוכים אשר עמדו אחד על השני. בחלק מהסדרים הגלילים הלכו והוצרו לקראת 2/3 הגובה של העמוד, דבר שנתן לו מראה מעט יותר "שמנמן". במצב כזה קוטרו העליון של העמוד היה קטן מקוטרו התחתון בכשמינית.
  - חריצים (Fluting) - גילוף אורכי באבן לאורך רוב גובה העמוד בצורה (בגריעה) של חצי עיגול.
  - כותרת (Capital) - חלקו העליון של העמוד המקנה לו את זהותו. בכל סדר קלאסי יש כותרת שונה אשר לפיה ניתן בקלות לזהותו.
- סדר קלאסי (Classic order) - סגנון בנייה קלאסי אשר הגדיר את כל רכיבי הבניין על פרטיהם ומידותיהם בכדי לשאוף לשלמות אסתטית ומבנית.
  - הסדר הדורי (Doric order) - מתאפיין בעמודים בעלי כותרת חלקה ופשוטה.
  - הסדר האיוני (Ionic order) - מתאפיין בכותרות עמודים מסולסלות.
  - הסדר הקורינתי (Corinthian order) - מתאפיין בכותרות עמודים עם תבליטי עלים (מסוג אקנתוס).
  - הסדר הטוסקאני (Tuscan Order) - גרסה רומית פשטנית לסדר הדורי.
  - הסדר המשולב (Composite Order) - סדר רומי המשלב את האיוני והקורינתי.
- סטואה (Stoa) - בעברית: סטיו. מבנה ציבור בעל אכסדרה בעל שימושים משתנים
- סטילובטה (Stylobate), מכונה גם קרפיס (crepis), בסיס המקדש היווני. משטח אופקי הבנוי משלוש מדרגות רחבות המקיפות את כל המבנה. במקדש הרומי נקרא חלק זה פודיום.
- פודיום (Podium) - בסיס המקדש או המבנה באדריכלות הרומית, נקרא כמו במת המנצחים האולימפית. ביוון: סטילובטה.
- פילסטר (Pilaster) - "עמוד מודבק" בחזית המבנה, בעיקר באדריכלות הרומית. התאפיין בפרטי העמודים הקלאסיים אך אינו בהכרח היה נחוץ ליציבות המבנה. פילסטרס ממשיכים לעיתים מקצב עמודים הממשיך כקיר אליו הם צמודים.
- פנתיאון (Pantheon) - מקדש כל האלים.
- פרונאוס (Pronaos) - מרפסת בצד המזרחי של המקדש היווני ממנה נכנסים המובילה אל הנאוס.
- פרוסטילון (Prostyle) - מקדש עם עמודים קדמיים בלבד. * אמפיפרוסטילון - פרוסטילון דו-כיווני. צד אחד אטום - ללא כניסה.
- פרופיליאה (Propylaea) - מבנה שער הכניסה לטמנוס.
- פריבולוס (Peribolos) - גדר או חומה קטנה התוחמת את הטמנוס.
- קורונה (Corona) - פס אופקי בולט בקרניז.
- קירקוס - מסלול למרוצי סוסים אשר היה אירוע ספורטיבי נפוץ ביוון וברומא.
- קִמָ‏רוֹ‏ן (Vault) - צורת קירוי חללים הבנויה מאוסף קשתות. באדריכלות הרומית קיימים שני סוגים בסיסיים:
  - קמרון חבית (Barrel vault) - תקרה צלינדרית הבנויה מרצף של קשתות.
  - קמרון צלב (Groin vault) - קירוי של שדה ריבועי או מלבני הפתוח ל-4 כיוונים ובנוי משני קמרונות חבית החותכים זה את זה.
- קסטה (Cassetta ceiling) - משבצות קישוטיות בתקרה, כמו בכיפת הפנתיאון ברומא.
- קרניז (Cornice) - בעברית: כרכוב. הרכיב האופקי העליון באנטבלטורה. הקרניז תמיד בולטת לצדדים וכלפי חוץ יותר מהרכיבים שמתחתיה.
- קשת (Arch) - שיטת גישור רומית בין שתי נקודות, בצורה חצי מעגלית, בעזרת סדרת לבנים מסותתות בצורת טרפז.
- קארדו (מקסימוס) (Cardus maximus) - רחוב ישר בערים הרומיות המתוכננות שעבר מצפון לדרום וניצב לדקומנוס. זה הראשי נקרא מקסימוס אך לרוב נקרא בקיצור רק קארדו.
- קרפיס (Crepis) - ראה סטילובטה.
- רוטונדה (Rotonda) - מבנה בצורת גליל.
- תיאטרון (Theatre) - מבנה יווני בו נערכו מחזות וטקסים. בנוי לרוב על צלע הר בצורה של קצת יותר מחצי מעגל.

מקור: http://he.wikipedia.org../../../%D7%90/%D7%93/%D7%A8/%D7%90%D7%93%D7%A8%D7%99%D7%9B%D7%9C%D7%95%D7%AA_%D7%A7%D7%9C%D7%90%D7%A1%D7%99%D7%AA_-_%D7%9E%D7%95%D7%A0%D7%97%D7%99%D7%9D.html

קטגוריות: אדריכלות קלאסית | מונחים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Македонски